Khayelitsha-grondbesetting: Chaos toe polisie strukture afbreekFoto: Twitter Chaos het Woensdag in Khayelitsha in die Wes-Kaap uitgebreek toe polisielede die boustrukture van onwettige besetters op privaat grond afgebreek het. Kol. Tembinkosi Kinana, polisiewoordvoerder, het gesê ongeveer 2 000 mense het Woensdagoggend grond langs die Nolungile-treinstasie beset onder leiding van lede van die Ekonomiese Vryheidsvegters (EFF), Nazier Paulsen en Bernard Joseph. Die grond behoort glo aan Denel. Die onwettige strukture is tydens ŉ gesamentlike optrede deur die metropolisie, die Suid-Afrikaanse Polisiediens, die openbareorde-polisie en die stad Kaapstad afgebreek. Betogers was na bewering met byle, klippe, stokke en hamers gewapen en het mense en voertuie aangeval. Die polisie kon daarin slaag om die skare uitmekaar te dryf en een persoon is in hegtenis geneem. Volgens lt.genl. Arno Lamoer, Wes-Kaapse polisiewoordvoerder, is vyf klagte van openbare geweld aanhangig gemaak. J.P. Smith, ŉ woordvoerder van die stad Kaapstad, het gesê daar word verdere pogings van grondbesetting verwag en dat die besetters waarskynlik leë erwe in Khayelitsha, Manenberg en Gugulethu sal teiken. Smith het ook gesê die stad het klagte teen Paulsen en Joseph aanhangig gemaak en die provinsiale wetgewer oor hul optrede ingelig. News24